Hoëspoedjaagtog toe man glo van demone wou vlugDie verdagte wat ná ‘n hoëspoedjaagtog aangekeer is (Foto: EMPD) ŉ Man, wat aangevoer het hy is besig om ŉ geestelike oorlog te voer en dat hy van demone wou vlug, is in hegtenis geneem ná ŉ hoëspoedjaagtog in Ekurhuleni. Hoofsuperintendent Wilfred M. Kgasago van die Ekhurhuleni-metropolisie het gesê ŉ lid van die EMPD het Vrydagoggend omstreeks 10:00 ŉ oproep van ŉ kollega ontvang dat ŉ man “soos ŉ maniak” op die N17 naby Wadeville in ŉ oostelike rigting ry. “Konst. Quinton Steenberg het by sy kollega, konst. Glenn, aangesluit in die jaagtog. Die verdagte het die Heidelberg-afrit geneem en teen ŉ hoë spoed deur die Brakpan-middestad gejaag. Die SAPD se blitspatrolle het by Prince Georgelaan by die jaagtog aangesluit. Die man is uiteindelik in Main Reefweg aangekeer,” het Kgasago gesê. Verskeie pogings om die man aan te moedig om stil te hou, insluitend om die paaie met ander voertuie te versper, was tevergeefs. “Omdat die man ŉ gevaar was vir ander motoriste, het die polisiebeamptes as ŉ laaste uitweg gepoog om die voertuig tot ŉ stilstand te dwing deur na die bande te skiet. Die voertuig het uiteindelik om 10:25 tot ŉ stilstand gekom en die motoris is in hegtenis geneem.” Kgasago het bygevoeg die man het aangevoer hy is besig met ŉ geestelike oorlog en het probeer om van demone te vlug en dat hy “bereid was om te sterf”. “Owerhede het bloed getrek van die verdagte en verskeie klagtes is teen hom aanhangig gemaak by die Brakpan-polisiestasie. Weens die vreemde gedrag van die verdagte is reëlings getref om deur die hof aansoek te doen om hom vir ŉ sielkundige evaluering te stuur om te bepaal of hy geskik sal wees om verhoor te word.”